Uge 29 og december er normalt de to tidspunkter på året, hvor der er flest narko- og spritbilister.

Nordjyllands Politi har de seneste dage været til stede ved flere af de nordjyske kystbyer for at foretage en spritrazzia. Indtil videre er intet mindre end 51 personer blevet sigtet for spiritus- og/eller narkokørsel i Nordjylland. Det oplyser politikommissær Thomas Ottesen til TV2 Nord. - Med 51 sigtelser vil jeg sige, at det altid er mere end vi havde håbet. Skagen havde vi lukket helt af her til morgen, og her var færre end der normalt er, fortæller han og fortsætter: - Det tror jeg hænger sammen med at beværtningerne lukker tidligere. Flere af dem vi testede havde en promille, men den var under det tilladte, og mit gæt er, at det nok havde været anderledes, hvis beværtningerne havde haft længere åbent i går, siger han. Foruden de mange sager op kørsel i påvirket tilstand, har razziaen også givet anledning til en række sager om kørsel uden førerret og overtrædelser af hastighedsgrænserne. Spritrazzia fortsætter i Vendsyssel Blokhus, Løkken, Hou og Hals har indtil videre haft besøg af Nordjyllands Politi i forbindelse med spritrazziaen. - Vi har været rundt de steder, hvor både turister og lokale har mulighed for at besøge en beværtning, og det er lige dele lokale og turister, der slår ud i kontrollen, fortæller Thomas Ottesen. Den højst målte promille i løbet af kontrollen var en promille på 2,38. Nordjyllands Politi er endnu ikke færdige med kontrollen. Også i morgen vil de være til stede i det nordjyske, men politikommissæren vil ikke løfte sløret for, hvor det bliver. - Vi har ikke besluttet det endeligt endnu, men jeg kan sige, at det bliver i Vendsyssel.